**PETZCV19 Orvosi Információs Platform**

**COVID-19.23**

 **2020.04.**

**Prof Molnár F Tamás (1) Dr Mestyán Gyula (2)**

1: Petz A Egyetemi Oktató Kórház, Győr. Sebészeti Osztály / PTE ÁOK Sebészeti Tanszék

2: Mikrobiológus, Pécs 3: Petz A Egyetemi Oktató Kórház, Győr, I. Belgyógyászat.

Rövid szakmai információkkal támogatjuk a COVID-19 pándemiával kapcsolatos orvosi és nővéri tevékenységet. Forrásainkat kreatív szkepszissel szűrjük, most a kritikátlanság a nagyobb veszély. Célunk pusztán a tájékoztatás. A PETZCV19-re vonatkozó javaslatokat vagy más hozzájárulást örömmel fogadunk. tfmolnar@gmail.com. MFT. MGy.

*A lényeg mára: Take Home Message / Soup of the Day*

1. **Cipőt a cipőboltból. (magyar hirdetés 1953-ból) Gyógyszerhatásvizsgálat a The New York Times-ból?**
2. **„Ahogy lehet, azzal amid van, ott ahol vagy”. („Do what you can, with what you have where you are”. Idézi Harvey Cushing, 1916.)**

**PROPHYLAXIS**

Tanulságos video mutatja azt a már nem teljesen józan brit turistát, aki különösen nem szeretett volna szájmaszkot viselni Pekingben. (Megjegyzem a BREXIT után ma a leginkább vitatott kérdés, hogy szájmaszkkal vagy anélkül? Nem vicc.) Ahogy ez sem:

<https://www.telegraph.co.uk/news/2020/04/17/watch-drunk-briton-apprehended-chinese-police-pole-refusing/?WT.mc_id=e_DM1236596&WT.tsrc=email&etype=Edi_FPM_New_ES&utmsource=email&utm_medium=Edi_FPM_New_ES20200417&utm_campaign=DM1236596>

**DIAGNOSIS**

A Chest és a Radiology című lapokban párhuzamosan jelenik meg a COVID19-el kapcsolatos, a radiológusok irányadó állásfoglalása. Rubin GD et al. The Role of Chest Imaging in Patient Management during the COVID-19 Pandemic: A Multinational Consensus Statement from the Fleischner Society. Pre-publication: CHEST 3052 https://doi.org/10.1016/j.chest.2020.04.003

Ami a gyakorlatot illeti, és ránk is érvényesnek kellene lennie az az, hogy „képalkotó vizsgálat a gyanított és csak enyhe tünetekkel jelentkező COVID-19 betegeknél nem javallt, hacsak nem kockázatosak a betegség súlyosbodására. (Kísérő betegségek, kor stb…) Indokolt a képalkotás az igazolt COVID-19 betegeknél, és ha a tünetek súlyosbodnak. Ahol a források szűkösek, a képalkotás indokolt a triage céljából azon gyanított COVID-19 betegeknél, akik közepes vagy súlyos klinikai állapotban vannak, illetve ha már a teszt előtt is nagy valószínűséggel felállítható a diagnózis”. (köszönet drd Botos Berill) A kérdéssel a PETZCV.19.9-i (március 29) számban foglalkoztunk részletesebben.

**THERAPIA – „hatóanyagok”**

A klorokin akkor hagyta el végleg a tudományos vita terepét és vált a politikai küzdőtér nehézfegyverévé, amikor Trump elnök (Fauci professzor tanácsa ellenére) támogatni kezdte. Ettől a pillanattól kezdve a pro-klorokin szakértő automatikusan pro-Trump lett, és mindenki aki igaz demokrata, az antiklorokin[[1]](#footnote-1). Hogy az egyébként máig bizonytalan hatékonyságú, súlyos mellékhatásoktól sem mentes, az EMMI Koronavírus könyvtől ajánlott szer és a COVID19 vírus között mi zajlik, egyre kevesebb figyelmet kap. Ebbe a vitába hozott új érvet egy állítólagos brazil tanulmány, melyben a klorokint (egyébként várt) cardialis mellékhatásai, halálozása miatt leállították. A hírrel kapcsolatos legkomolyabb aggály, hogy a hivatkozott brazil tanulmány egyelőre nem látható, csak a New York Times hivatkozása. Ami azért mégsem egy szakmai fórum…

<https://www.nytimes.com/2020/04/13/us/coronavirus-updates.html#link-51bd5ec8>

<https://www.nytimes.com/2020/04/12/health/chloroquine-coronavirus-trump.html?action=click&module=RelatedLinks&pgtype=Article>

## Klorokin másodszor, most kézenfogva a Favipiravir-ral. Egy kínai cikk, akár serendipity[[2]](#footnote-2) révén is, de találhatott egy izgalmas, új, meggondolandó szempontot. Liu W , Li H: COVID-19: Attacks the 1-Beta Chain of Hemoglobin and Captures the Porphyrin to Inhibit Human Heme Metabolism. ChemRxiv. Preprint. https://doi.org/10.26434/chemrxiv.11938173.v7<https://doi.org/10.26434/chemrxiv.11938173.v7>

## A szerzők bioinformatikusok, ami előny is lehet, lévén hogy mentesek a vírusfertőzéshez kapcsolódó orvosi csőlátástól, és új eseetleg lényeges szempontokat hoznak be. (out of box)

## A szerkesztői optimizmus dacol a ténnyel, hogy a kézirat több sebből vérzik. <https://chemrxiv.org/articles/Flawed_methods_in_COVID-19_Attacks_the_1-Beta_Chain_of_Hemoglobin_and_Captures_the_Porphyrin_to_Inhibit_Human_Heme_Metabolism_/12120912>

## Eredetileg a két teljesen különböző gyógyszer (valamelyik csak bejön?) hatásmechanizmusát keresték a maguk speciális eszközeivel. Ami azonban tényleg érdekes feltevés, hogy a vírus

## támadási frontja nem az orthodox felfogás szerinti tüdő volna, hanem a vörösvértest, pontosan a haemoglobin. A döntő pathokémiai pillanatot a prophyrinról lehasított vasban ragadja meg. A tüdőbeli, az alveolusokban zajló események szerintük csak következmények. Tyúk-tojás dilemmának tűnik a megközelítés, ugyanakkor a therapiát illetően a gépi lélegeztetés szerepe új fénybe kerül. A wirchovi végső érv, a sejtszint a boncolások elmaradása miatt hiányzik – ami pedig pro vagy kontra eldönthetné a kérdést. A Szalai főorvosnő említette transzferrin szint változások a COVID19-es betegeiknél ebből a szempontból több mint érdekes. (A kérdésre Székely Róbert hívta fel a figyelmünket )

Az aligha valószínű, hogy a COVID19 eddig mindenki elől rejtve a haemoglobinon keresztül támadott volna. Főoknak, kizárólagos útnak bizonyosan nem tekintendő (hacsak megingadhatatlan bizonyíték nem jön) Arra azonban hajolnék, hogy lehet egyik ok – és nem dobható el, míg meg nem cáfoljuk. Nagyon kevés az olyan betegség, melynek csak egy oka volna, a monocausalitás a szellemi munka zsákutcája. Ez nem "egyrészt-másrészt" fejvakarás - a valóság komplexitása a magyarázat. Játékelméleti modellje a Swiss Cheese Theory, aminek népszerű kifejtése, hogy a repülőgép sosem zuhan le csak egy okból.

A virológus válasza a COVID19-re hiába a legfontosabb, akkor is csak rész válasz, ahogy a kémikusé is, aki az egy molekulájával bíbelődik egész pályája során. A klinikus állhat a legközelebb a helyes válaszhoz, mert kellően (kényszerűen) sok oldalról figyeli az eseményeket. Nem megyünk semmire a jó&igazi epidemiológus nélkül sem.

Az infokommunikáció is igyekszik segíteni a vírusellenes szerek megtalálásban, a használhatatlanok szűrésében. A Cornell University munkacsoportját a székely Barabási Alebert vezeti. Morselli Gysi DM…Barabasi AL. et al. Network Medicine Framework for Identifying Drug Repurposing Opportunities for COVID-19 Deisy <https://arxiv.org/abs/2004.07229> A végül maradt 81 különböző, a COVID19 ellen potenciálisan szóba jövő szer közül néhányat emelek ki. (Zárójelben a rangsorbeli helyük.)

1. Ritonavir 2. Isoniazid …32 Methotrexate 418 Nitrogliceryn 493 Sildenafil (NB: ez a kedvenc tippem MFT) 786 Azithromicyn

Az az olvasó érzése, hogy a cikk sokkal inkább rólunk, a publikációs tevékenységről és annak anomáliáiról szól, mint a vírusról, de a megközelítés izgalmas.

**PROPHYLAXIS & Önfény**

Kipukkadt a BCG luftballon. Ahogy azt a PETZCV19.11 (április 3) már körvonalaztuk, a tuberkulózis elleni BCG oltás védőhatása blöffszerű. Két hétbe telt, amíg végre a WHO is megerősítette lapunk korábbi számának megállapítását semmi köze a kettőnek egymáshoz. [https://www.who.int/news-room/commentaries/detail/bacille-calmette-gu%C3%A9rin-(bcg)-vaccination-and-covid-19](https://www.who.int/news-room/commentaries/detail/bacille-calmette-gu%C3%A9rin-%28bcg%29-vaccination-and-covid-19) Mi legalább sajnálkoztunk is.

**Periepidemiologia”**

A közhangulat finom hangolását figyelhetjük meg egy tragikus eset kapcsán. A BBC hozta a hírt: „meghalt egy nővér, de újszülöttje él”. <https://www.bbc.com/news/uk-england-beds-bucks-herts-52301870> Mary Agyeiwaa Agyapong, 28, aki öt évig dolgozott a Luton és Dunstable University Hospitalban, a COVID19 áldozata lett. „Az NHS újabb nővért veszített a küzdelemben” – illetve egészen pontosan, mégsem. Elképzelhetetlen ugyanis, hogy egy 8 hónapos terhes nőt dolgoztattak volna, márpedig a vírus ott is legfeljebb hat hetes. A foglalkozás és a tragikus halál egybemosása tehát hatékony, kár hogy émelyítően hazug.

Eljött az idő, amikor a COVID19 maszk státuszszimbólummá vált. Mezei maszkja bárkinek lehet. A szénbetétes (FFP2 és 3) kórházon kívűl komoly egzisztenciát jelöl, aki ad magára, és költeni is tud. Az igazán menő N95 vagy még exclusivabb modellben grasszál. Vannak kamikazeink is, a maszkmentesek. Fájón hiányoznak a futballcsapatok maszkjai. Plázacica Dolce és Gabanában, népnemzetiek tulipános, vagy éppen Erős Pistával, a hungarikummal vékonyan vírusmentesre kent maszkban valósíthatják meg önmagukat. Eddig csak egy A8-as Audiban egyedül ülő extramaszkban feszítőről sikerül csak kiderítenünk az igazi motivációt. Odvas foga miatti szájszaga miatt védi a kárpitot, mert a közeljövőben eladná a gépcsodát.

Szavaink, megint. Járványhelyzet van, a járványnak van helyzete, mégsem így mondják, gondolom nem elég elegáns. A jelen „járványügyi” helyzetben – mintha a járványügy helyzetéről akarna beszélni. Volna mit – de nem erről van szó. Ugyanúgy ahogy csak a pórnépnek van „egészségi állapota”. Magára valamit adó nyilatkozó azonnal „egészségügyi” állapotáról oszt meg titkokat. Fizikálisan, persze.

1. Lásd még Rolling Stones vs. Beatles, Illés vs. Omega, Fradika vs. Újpest etc… [↑](#footnote-ref-1)
2. <https://hu.wikipedia.org/wiki/V%C3%A9letlenszer%C5%B1_felfedez%C3%A9s> [↑](#footnote-ref-2)